<classify> TAASISI ya Kuzuia na Kupambana na Rushwa TAKUKURU, imeainisha matendo yanayoweza kuhesabika kuwa makosa ya rushwa wakati wa uchaguzi wa serikali za mitaa na vijiji, utakaofanyika Novemba 24, mwaka huu.Pia, imekemea utoaji wa fulana, kofia na zawadi mbalimbali kwa wapiga kura na kusema vitu hivyo ni vishawishi vya rushwa vya kutaka kupigiwa kura. Aidha, kuelekea uchaguzi huo, imewataka wananchi kufahamu mambo 10 muhimu, yatakayosaidia uchaguzi huo kufanyika kwa haki bila kuwepo kwa vitendo vya rushwa. Kadhalika imejipanga kutoa elimu ili kuwaandaa wapiga kura pamoja na wagombea, kutambua madhara ya rushwa katika kuchagua viongozi ili kuwaepuka na kuchagua viongozi bora wenye uwezo wa kuwaletea maendeleo.Kaimu Mkurugenzi Mkuu wa Takukuru, Brigedia Jenerali John Mbungo alisema hayo jana jijini Dares Salaam wakati taasisi hiyo ikiwaasa wananchi kutofanya makosa katika kuchagua viongozi. Uchaguzi wa serikali za mitaa unaratibiwa na Ofisi ya Rais Tawala za Mikoa na Serikali za Mitaa Tamisemi, ambayo ndiyo iliyoandaa kanuni zitakazoendesha uchaguzi huo. Kuhusu makosa ya rushwa wakati wa uchaguzi, alisema mpiga kura kushindwa kujiandikisha katika daftari la mpigakura kutokana na kuhongwa, hivyo kupoteza haki ya kushiriki kwenye uchaguzi. Kupokea nguo ama kofia ni miongoni mwa vishawishi wakati wa uchaguzi. Alisema kosa lingine ni mgombea kujitoa kwenye kinyanganyiro cha kugombea wa kuwa amehongwa na kutumia njia za rushwa, kuandaa kundi au watu wa kufanya vurugu kwenye mikutano ya kampeni ili mgombea mwingine asipate fursa ya kujinadi kwa wapigakura na wananchi kwa ujumla.Brigedia Jenerali Mbungo alisema kosa lingine wakati wa uchaguzi ni kupewa hongo ili siku ya kupiga kura kutokwenda, kuamuliwa mtu wa kumpigia kura ambaye sio chaguo na kutoa hongo kwa lengo la kushawishi kutotumia vyema haki ya kupiga kura. Alisema Takukuru itaendelea kuimarisha mbinu za uchunguzi wa makosa ya rushwa katika uchaguzi huo, ikiwa ni pamoja na kutafuta na kupokea taarifa kutoka vyanzo mbalimbali na kuwafikisha mahakamani wanaojihusisha na vitendo vya rushwa Kuhusu mambo 10 muhimu kwa mpiga kura alisema ni pamoja na kufahamu maana ya uchaguzi, lengo la uchaguzi, sheria zinazoongoza uchaguzi, kufahamu umuhimu wa kupiga kura, kufahamu thamani ya kura na umuhimu wa kuchagua kiongozi bora asiyejihusisha na rushwa. Thamani ya kura itaonekana pale ambapo wapigakura wanapomweka madarakani kiongozi ambaye anasimamia mipango ya maendeleo ya eneo husika, alisema Brigedia Jenerali Mbungo. Alisema masuala mengine ni pamoja na umuhimu wa kufichua wale wote watakaojihusisha na vitendo vya rushwa, sifa za kiongozi bora, nini kifanyike kudhibiti rushwa wakati wa uchaguzi na umuhimu wa kushirikiana na Taasisi hiyo katika kudhibiti rushwa wakati wa uchaguzi.Aidha alisema taasisi hiyo itaendelea kutoa elimu ya mpigakura na madhara ya rushwa katika ngazi zote nchini ili wananchi wapate uelewa wa rushwa na kuzitaka Taasisi za dini kuweka kipaumbele katika kutoa elimu dhidi ya rushwa kwa waumini wao. Vilevile itaendelea kufanya utafiti ili kubainisha maeneo yenye viashiria vya rushwa na kutoa matokeo kwa wananchi na wadau kwa wakati ili kuzuia rushwa na kuhamasisha wadau ngazi ya wilaya na mika kushiriki kuweka mikakati ya kudhibiti rushwa katika maeneo yao.  <topic>: KITAIFA 